వి.ఐ. మునుస్వామి పిళ్ళై

రావు సాహిబ్ వేలూరు అయ్యస్వామి మునుస్వామి పిళ్ళై (23 ఫిబ్రవరి 1889 - 14 డిసెంబరు 1953) తమిళనాడుకు చెందిన స్వాతంత్ర్య సమరయోధుడు, వ్యాపారవేత్త, రాజకీయ నాయకుడు, షెడ్యూల్డ్ కుల కార్యకర్త. 1937 నుండి 1939 వరకు సి. రాజగోపాలాచారి ప్రభుత్వంలో వ్యవసాయ, గ్రామీణాభివృద్ధి మంత్రిగా పనిచేశాడు. ఇతడు మునిసామి పిళ్ళై అని కూడా పిలువబడ్డాడు.

తొలి జీవితం 
మునుస్వామి పిళ్ళై 1889, ఫిబ్రవరి 23న తమిళనాడు రాష్ట్రం, నీలగిరి జిల్లాలోని ఉదకమండలంలోని ఒక పేద కుటుంబంలో జన్మించాడు. చదువును పూర్తిచేసిన తరువాత ఇరవై సంవత్సరాల వయస్సులో గుమస్తా ఉద్యోగంలో చేరాడు. ఆ తరువాత, మునుస్వామి పిళ్ళై 1925లో తన స్వంత వ్యాపారాన్ని ప్రారంభించాడు.

ప్రజా జీవితం 
అణగారిన వర్గాలకు ప్రాతినిధ్యం వహించిన మునుస్వామి పిళ్ళై 1926లో మద్రాస్ లెజిస్లేటివ్ కౌన్సిల్‌కు నామినేట్ అయ్యాడు. 1932, మే నెలలో నాగపూర్‌లో మునుసామి పిళ్ళై అధ్యక్షతన 'ఆల్ ఇండియా డిసి కాంగ్రెస్' (2వ కాన్ఫరెన్స్) జరిగింది. భారత జాతీయ కాంగ్రెస్ పార్టీవిధానాలకు మద్దతు ఇవ్వడంతోపాటు 1937 నుండి 1939 వరకు రాజాజీ మంత్రివర్గంలో వ్యవసాయ, గ్రామీణాభివృద్ధి మంత్రిగా పనిచేశాడు.

తరువాత జీవితంలో 
1939లో కాంగ్రెస్ మంత్రిత్వ శాఖకు రాజీనామా చేసిన మునుస్వామి పిళ్ళై, ప్రజా జీవితం నుండి రిటైర్ అయ్యాడు. కొంతకాలం తరువాత మళ్ళీ రాజకీయాల్లోకి వచ్చి, 1946లో మద్రాసు నుండి భారత రాజ్యాంగ సభకు ఎన్నికయ్యాడు. 1947, జూలై 22న భారత రాజ్యాంగ సభలో జాతీయ జెండాను ఆమోదించడంలో ప్రసంగం చేస్తూ "ఇది ధనవంతుల జెండా కాదు. అణగారిన, అణిచివేయబడిన వర్గాల జెండాగా ఉండాలి మా దేశం మీద" అని అన్నాడు. 1952 పార్లమెంట్ ఎన్నికలలో భారత జాతీయ కాంగ్రెస్ అభ్యర్థిగా తిండివనం నుండి పోటీచేసి ఓడిపోయాడు.

మరణం 
మునుస్వామి పిళ్ళై తన 63 ఏళ్ళ వయసులో 1953, డిసెంబరు 14న మరణించాడు. మునుస్వామి పిళ్ళై మరణానికి సంతాపం తెలుపుతూ మద్రాసు శాసనసభ ప్రత్యేక తీర్మానం కూడా చేసింది.

మూలాలు 

1889 జననాలు
1953 మరణాలు
తమిళనాడు రాజకీయ నాయకులు
తమిళనాడు వ్యక్తులు
తమిళనాడు వ్యాపారవేత్తలు
తమిళనాడు స్వాతంత్ర్య సమర యోధులు
తమిళనాడు నుండి ఎన్నికైన రాజ్యసభ సభ్యులు